text: Store bøder til udenlandske vognmænd og chauffører
  15 juli 2016 kl. 05.10
  Fup med køre- hviletidsreglerne koster to vognmandsfirmaer og seks chauffører kassen. Den største bøde lyder på 278.000 kroner.
  Retten i Kolding har afsagt dom i en større sag om overtrædelse af bl.a. køre-hviletidsreglerne.
  Et hollandsk selskab, et tysk selskab og seks chauffører er blevet dømt, fordi de har snydt med reglerne for køre- hviletid
  Den gennemgående problemstilling i sagen har været, at lastbilerne blev ført af to chauffører, der skiftedes til at føre lastbilen.
  Den chauffør, der ikke kørte lastbilen, kørte en minibus til næste destination, hvor han kunne hvile sig, indtil lastbilen nåede frem, og han skulle overtage den igen.
  Chaufførerne anførte imidlertid ikke, hvor lang tid de brugte på at køre med minibussen, så det var usikkert, hvornår de begyndte på deres hvil.
  Det er en overtrædelse af reglerne og derfor har det hollandske selskab fået en bøde på 278.000 kroner, mens den tyske del af virksomheden fik en bøde på 57.000 kroner.
  De seks chauffører blev idømt bøder i størrelsesordenen fra 3.000 til 75.000 kr.
  To af chaufførerne blev samtidig frakendt førerretten ubetinget i Danmark og to andre blev frakendt førerretten betinget.
  